CIIYO 21
Ino Beteli Ninzi?
Zina lya Chihebrayo lyakuti Beteli, lyaamba “Ŋanda ya Leza.” (Matalikilo 28:17, 19, bupanduluzi buyungizyidwe) Ndizina lyeelela lyaamba maanda ngobabelesya Bakamboni ba Jehova mumasena aasiyene-siyene nyika yoonse mboizulwa kwalo mulimo wakukambauka nkoulanganizyigwa. Kabunga Keendelezya kabelekela kumaofesi mapati mu New York State, ku U.S.A., alimwi kalalanganya mulimo uucitwa mumaofesi aamitabi. Mbuli nkamu, aabo babelekela mumasena aaya baitwa kuti mukwasyi wa Beteli. Mbubwenya mbuli mukwasyi, balakkala, balabeleka, balalya, alimwi akwiiya Bbaibbele antoomwe mulukamantano.
Mbusena bulibedelede kwalo bamukwasyi wa Beteli nkobabeleka cakulyaaba. Mumaanda aa Beteli oonse, kuli Banakristo bamaalumi alimwi abamakaintu ibalyaabide kucita kuyanda kwa Leza alimwi amulimo wa Bwami kwaciindi coonse. (Matayo 6:33) Kunyina uuvwola, nokuba boobo boonse balapegwa masena aakoona, cakulya alimwi amali masyoonto aakuligwasyilizya. Boonse a Beteli balijisi mulimo wakucita, bamwi babelekela mumaofesi, muncikini naa muŋanda yakulida. Bamwi babelekela muŋanda yakusimbila mabbuku, kusalazya mumaanda, kuwasya zisani, kusalazya busena, naa kucita milimo imbi buyo.
Mbusena bucitilwa milimo iigwasyilizya mulimo wakukambauka Bwami. Mulimo mupati uucitwa mumaanda aa Beteli nkugwasya kuti kasimpe kamu Bbaibbele kasike kubantu banji. Broshuwa eeyi ncimwi cacikozyanyo camilimo eeyo. Yakalembwa kwiinda mubusolozi bwa Kabunga Keendelezya. Yakatumwa mumasena aindene-indene kwiinda mukubelesya nzila yakutambikizyanya makani akkompyuta kutubunga twabasanduluzi nyika yoonse mboizulwa. Yakasimbwa kwiinda mukubelesya mincini iisimba mabbuku manji mukaindi kasyoonto buyo iili mumaanda aa Beteli, alimwi yakatumwa kumbungano ziinda ku 110,000 nyika yoonse mboizulwa. Ciindi mulimo uuli boobu nuucitwa, bamukwasyi wa Beteli balagwasyilizya mumulimo uuyandika kapati weelede kucitwa cakufwambaana
Mbaani babelekela a Beteli, alimwi nzintu nzi nzyobapegwa?
Mulimo nzi uuyandika kapati uugwasyilizyigwa amilimo iicitwa mumaanda aa Beteli?
som_Latn nya_Latn bem_Latn bem_Latn bem_Latn run_Latn run_Latn